Na temelju članka 118. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13 i 152/14, 7/17) i odredbi Statuta Osnovne škole Krune Krstića, Zadar, a u svezi s člankom 21. Zakona o zaštiti od požara („Narodne novine“, broj 92/10) i člankom 3. Pravilnika o sadržaju općeg akta iz područja zaštite od požara( „Narodne novine“ broj 116/11) Školski odbor na sjednici održanoj dana 01.prosinca 2017. godine donio je

**PRAVILNIK O ZAŠTITI OD POŽARA**

**I. TEMELJNE ODREDBE**

**Članak 1.**

Pravilnikom o zaštiti od požara (u daljem tekstu: Pravilnik) u Osnovnoj školi Krune Krstića, Zadar (u daljem tekstu: Škola) uređuje se organiziranje, provođenje i unapređivanje zaštite od požara u unutarnjem i vanjskom prostoru Škole.

Izrazi navedeni u ovom Pravilniku neutralni su i odnose se na osobe oba spola.

**Članak 2.**

(1) Škola provodi zaštitu od požara radi sigurnog i nesmetanog boravka i rada radnika, učenika te drugih osoba u prostoru Škole.

(2) Provođenje zaštite od požara sastavni je dio radnih obveza radnika Škole.

Treće osobe za vrijeme boravka u Školi dužne su se u svezi sa zaštitom od požara pridržavati mjera i naloga radnika Škole.

(3) Svaka osoba koja boravi u Školi, dužna je djelovati na način kojim se ne može izazvati požar.

**Članak 3.**

Odredbe ovoga Pravilnika primjenjuju se u skladu sa zakonom, provedbenim propisima, planovima zaštite od požara, odlukama jedinice lokalne i područne (regionalne) samouprave i općim aktima Škole.

**Članak 4.**

Mjere i sredstva za provođenje zaštite od požara utvrđuju se planom zaštite od požara i financijskim planom Škole.

**II. USTROJSTVO I NAČIN RADA SLUŽBE ZA ZAŠTITU OD POŽARA**

**Članak 5.**

(1) Poslove zaštite od požara i unapređenje stanja zaštite od požara obavlja ovlašteni radnik.

(2) Radnik iz stavka 1. ovoga članka mora imati najmanje zvanje vatrogasca ili gimnazijsko obrazovanje, odnosno srednjoškolsko strukovno obrazovanje i položen stručni ispit.

(3) Kada u Školi nema odgovarajućeg radnika ili Škola ne može zaposliti osobu koja ispunjava uvjete iz stavka 2. ovoga članka, ravnatelj može poslove iz stavka 1. ovoga članka ugovorno prenijeti ovlaštenom obrtniku, trgovačkom društvu, ustanovi ili udruzi.

**III. RADNA MJESTA I STRUČNA SPREMA OSOBA ZA OBAVLJANJE POSLOVA ZAŠTITE OD POŽARA I UNAPREĐENJE STANJA ZAŠTITE OD POŽARA**

**Članak 6.**

(1) Broj potrebnih radnika za obavljanje poslova zaštite od požara i unapređenje stanja zaštite od požara utvrđuje ravnatelj prema procjeni ugroženosti od požara i planu zaštite od požara, odnosno prema ispunjenju obveza u svezi sa zaštitom od požara .

(2) Radnik Škole zaduženi za zaštitu od požara i unapređenje stanja ugroženosti od požara trebaju glede stručne spreme ispunjavati uvjete iz članka 5. stavka 2. ovoga Pravilnika.

**IV. OBVEZE I ODGOVORNOSTI U SVEZI S PROVEDBOM MJERA ZAŠTITE OD POŽARA**

**Članak 7.**

(1) U svezi s provedbom mjera zaštite od požara tijela i radnici Škole imaju obveze i odgovornosti određene procjenom ugroženosti od požara i planom zaštite od požara.

(2) Školski odbor:

- utvrđuje programe i mjere zaštite od požara

- utvrđuje uvjete i sredstva za provođenje i unapređenje zaštite od požara

- donosi planove za sigurno spašavanje osoba ugroženih požarom

- obavlja druge poslove u skladu s općim aktima Škole, a vezano uz zaštitu od požara.

(3) Ravnatelj:

- osigurava provođenje mjera u svezi sa zaštitom od požara

- odlučuje o izradi procjene ugroženosti od požara u Školi

- osigurava upoznavanje radnika i učenika s opasnostima od požara u Školi

- poduzima mjere za smanjenje nastanka i širenja požara, kao i mjere za unapređenje stanja zaštite od požara

- skrbi o osiguranju sredstava i opreme za dojavu, gašenje i sprječavanje požara

- donosi pravila o ponašanju osoba koje borave u Školi kod nastanka požara

- organizira spašavanje radnika, učenika i drugih osoba u slučaju nastanka požara

- utvrđuje obrasce koji za vođenje evidencije iz članka 35. ovoga Pravilnika nisu utvrđeni provedbenim propisima

- obavlja druge poslove u svezi sa zaštitom od požara prema propisima, planovima i općim aktima Škole.

(4) Radnik i iz članka 5. stavka 1. ovoga Pravilnika:

- skrbi o provođenju mjera i unapređenja stanja zaštite od požara

- ispituje podatke o uporabi sredstava koja su u svezi sa zaštitom od požara

- neposredno nadzire rad radnika kod obavljanja poslova u svezi sa zaštitom od požara

- izvješćuje ravnatelja o uočenim problemima, nepravilnostima i propustima

- surađuje s ovlaštenikom zaštite na radu

- nadzire ispravnost i način uporabe opreme, strojeva i uređaja u svezi sa zaštitom od požara

- u dogovoru s ravnateljem i ovlaštenikom zaštite na radu organizira praktične vježbe za možebitnu evakuaciju i spašavanje

- predlaže Školskom odboru i ravnatelju donošenje mjera u svezi sa zaštitom od požara

- obavlja druge poslove utvrđene propisima i općim aktima Škole.

Poslovi zaštite na radu se raspoređuju rješenjem o obavljanju poslova zaštite od požara, a kao dopuna rješenja o zaduženju.

(5) Radnici Škole su obvezni:

- raditi i ponašati se tako da ne izazovu požar

- provoditi i pridržavati se propisanih mjera zaštite od požara

- upozoravati na opasnost od požara do kojega bi moglo doći zbog nedostataka na građevinama, strojevima, opremi, instalacijama i sl.

- svladati program osposobljavanja za provedbu preventivnih mjera zaštite od požara, gašenje požara i spašavanje ljudi i imovine ugroženih požarom

- obavljati svoje poslove u skladu s pravilima koja onemogućuju izazivanje požara

- možebitne kvarove na uređajima i instalacijama kojima se služe tijekom rada, prijaviti ravnatelju ili radniku iz članka 5. stavka 1. ovoga Pravilnika

- neposredno sudjelovati u gašenju požara

- obavljati druge poslove i ispunjavati obveze utvrđene propisima, planovima i općim aktima Škole.

**V. OBVEZE I ODGOVORNOSTI OSOBA S POSEBNIM OVLASTIMA U PROVEDBI MJERA ZAŠTITE OD POŽARA**

**Članak 8.**

(1) Za provedbu mjera zaštite od požara ovlašten je i odgovoran ravnatelj.

(2) Ravnatelj je ovlašten i odgovoran za organiziranje zaštite od požara prema propisima, planovima i aktima iz područja zaštite od požara.

**VI. UNUTARNJA KONTROLA PROVEDBE MJERA ZAŠTITE OD POŽARA**

**Članak 9.**

(1) Unutarnju kontrolu provedbe mjera zaštite od požara obavlja ravnatelj ili osoba koju on opunomoći.

(2) Unutarnja kontrola provodi se:

- neposrednim izvidom provođenja mjera zaštite od požara

- davanjem potrebnih uputa i naloga.

(3) Ravnatelj ili osoba koja provodi unutarnju kontrolu, dužna je surađivati s inspektorom zaštite od požara.

**VII. UPOZNAVANJE RADNIKA I KORISNIKA S OPASNOSTIMA I OPĆIM MJERAMA ZAŠTITE OD POŽARA PRIGODOM STUPANJA NA RAD ILI PROMJENE MJESTA RADA TE VOĐENJE EVIDENCIJE O TOME**

**Članak 10.**

(1) Ravnatelj ili radnik iz članka 5. stavka 1. ovoga Pravilnika dužan je radnike Škole prigodom stupanja na rad ili kod promjene mjesta rada upoznati s opasnostima od požara ili općim mjerama zaštite od požara na određenom mjestu rada.

(2) Ravnatelj ili radnik iz članka 5. stavka 1. ovoga Pravilnika dužan je o opasnostima i mjerama zaštite od požara neposredno obavijestiti radnike i osobe koje borave u Školi o vremenu obavljanja određenih radova od strane drugih osoba.

(3) Svi radnici Škole moraju biti upoznati s mjestom na kojemu se nalazi glavni ventil za otvaranje-zatvaranje vode u građevini te glavna sklopka za isključivanje električne energije odnosno plina.

**Članak 11.**

(1) Radnici Škole dužni su uključiti se u program osposobljavanja pučanstva za provedbu preventivnih mjera zaštite od požara, gašenje požara i spašavanja ljudi i imovine ugroženih požarom.

(2) Raspored upućivanja radnika na osposobljavanje iz stavka 1. ovoga članka utvrđuje ravnatelj.

(3) Evidencija odnosno preslika isprave o osposobljenosti iz stavka 1. ovoga članka čuva se u dosjeu radnika.

**Članak 12.**

(1)Učitelji i stručni suradnici trebaju upoznati učenike s općim mjerama zaštite od požara te mjerama zaštite od požara u prostorima Škole.

(2)Evidencija o tome nalazi se u pripremama za sat razrednika i u zapisniku Vijeća učenika kojeg vodi stručni-suradnik pedagog.

(3)Ovaj Pravilnik objavit će se na web-stranici škole kako bi bio dostupan roditeljima učenika škole.

**VIII. UPOZNAVANJE RADNIKA ZA RUKOVANJE PRIRUČNOM OPREMOM I SREDSTVIMA ZA DOJAVU I GAŠENJE POČETNIH POŽARA, PERIODIČNE PROVJERE ZNANJA I VOĐENJE EVIDENCIJE O TOME**

**Članak 13.**

(1) Za upoznavanje radnika za rukovanje priručnom opremom i sredstvima za dojavu i gašenje početnih požara obvezan je i odgovoran radnik iz članka 5. stavka 1. ovoga Pravilnika.

(2) Upoznavanje radnika prema stavku 1. ovog članka provodi se neposredno.

(3) Vrijeme provođenja upoznavanja radnika prema stavcima 1. i 2. ovoga članka i vrijeme provjere znanja određuje ravnatelj.

(4) Evidenciju o tome vodi radnik iz članka 5. stavka 1.ovog Pravilnika.

**IX. OSPOSOBLJAVANJE RADNIKA ZA RAD NA RADNIM MJESTIMA S POVEĆANIM OPASNOSTIMA ZA NASTANAK I MOGUĆE POSLJEDICE OD POŽARA ILI EKSPLOZIJE I VOĐENJE EVIDENCIJE O TOME**

**Članak 14.**

(1) Radnici koji rade na radnim mjestima s povećanim opasnostima osposobljavaju se u svezi s možebitnim nastankom požara i njegovim posljedicama ili eksplozijama prije stupanja na rad, a provjera znanja obavlja se prema potrebi.

(2) Osposobljavanje radnika iz stavka 1. ovoga članka provodi radnik iz članka 5. stavka 1. ovoga Pravilnika i vodi evidenciju o tome te prema potrebi drugi stručnjaci.

**Članak 15.**

Osposobljavanjem iz članka 14. ovoga Pravilnika radnik mora steći osnovno znanje: - o ispravnoj uporabi uređaja (sredstava) za gašenje požara koji se nalazi u Školi - o ispravnoj uporabi opreme, strojeva i uređaja na radnom mjestu s povećanom opasnosti - o aktiviranju sustava za uzbunjivanje - o isključivanju primarnog izvora napajanja (struja, plin) prostora - o isključivanju ventilacijskog sustava - o postupku evakuacije osoba iz prostora.

**X. SLUŽBE I OSOBE ZADUŽENE ZA ODRŽAVANJE OPREME I SREDSTAVA ZA DOJAVU I GAŠENJE POŽARA**

**Članak 16.**

Održavanje u ispravnom stanju opreme i sredstava za dojavu i gašenje požara dužnost je (službe) radnika iz članka 5. stavka 1. ovoga Pravilnika.

**Članak 17.**

Oprema (aparati) za dojavu požara treba se postaviti, održavati i rabiti prema odredbama Pravilnika o sustavima za dojavu požara.

**Članak 18.**

Hidranti (hidrantna mreža) se trebaju održavati tako da se:

1. podzemni hidranti osiguraju propisanim poklopcem

2. najmanje jedanput mjesečno provjeri dostupnost hidrantu

3. postavi vidna oznaka gdje se nalazi ventil za zatvaranje i otvaranje vode u građevini.

**Članak 19.**

(1) Vatrogasni aparati moraju se postaviti na uočljivim lako dostupnim mjestima, u blizini mogućeg izbijanja požara.

(2) Prijenosni aparati ne smiju se postaviti tako da im ručka za nošenje bude u visini iznad 1.5 m.

(3) Vatrogasni aparati moraju se stalno održavati.

(4) Održavanje vatrogasnih aparata obuhvaća:

- redovni pregled

- periodični servis.

**Članak 20.**

(1) Redovni pregled vatrogasnih aparata obavlja se najmanje jedanput u tri mjeseca, a provodi ga radnik iz članka 5. stavka 1. ovoga Pravilnika.

(2) Redovnim pregledom treba se utvrditi:

- označenost, uočljivost i dostupnost aparata

- opće stanje aparata

- kompletnost aparata

- stanje plombe zatvarača odnosno ventila vatrogasnog aparata.

(3) Uočene nedostatke radnik treba sam otkloniti, a ako to nije moguće, otklanjanje nedostataka u dogovoru s ravnateljem treba povjeriti ovlaštenom servisu.

**Članak 21.**

(1) Periodični pregled vatrogasnih aparata obavlja se najmanje jedanput godišnje.

(2) Periodični pregled vatrogasnih aparata treba se povjeriti ovlaštenom servisu.

(3) Nakon završenog periodičnog pregleda svaki aparat treba označiti propisanom naljepnicom.

**XI. SLUŽBE I OSOBE ZADUŽENE ZA ODRŽAVANJE U ISPRAVNOM STANJU UREĐAJA I INSTALACIJA ČIJA NEISPRAVNOST MOŽE PROUZROČITI POŽAR ILI EKSPLOZIJU**

**Članak 22.**

(1) Radnik iz članka 5. stavka 1. ovoga Pravilnika u suradnji s ovlaštenikom zaštite na radu dužni su redovno pratiti stanje dimnjaka, uređaja i instalacija čija neispravnost može prouzročiti požar ili eksploziju prema procjeni ugroženosti od požara i eksplozije.

(2) U slučaju uočenih nepravilnosti radnici iz stavka 1. ovoga članka dužni su zatražiti pomoć od stručnjaka za procjenu ugroženosti od požara i eksplozije i ovlaštenog servisa.

**XII. SLUŽBE I OSOBE ZADUŽENE ZA RAZRADU POSTUPAKA I PODUZIMANJA ODGOVARAJUĆIH ORGANIZACIJSKIH I TEHNIČKIH MJERA ZAŠTITE OD POŽARA U SLUČAJEVIMA PRIVREMENO POVEĆANOG POŽARNOG RIZIKA**

**Članak 23.**

U slučaju privremenog povećanja požarnog rizika, za cijelo vrijeme njegovog trajanja, poduzimaju se dodatne, organizacijske i tehničke mjere zaštite od požara za takva mjesta i prostore koje uključuju primjenu odgovarajuće opreme i sredstva za gašenje, a prema potrebi i osiguranje vatrogasnog dežurstva.

**Članak 24.**

(1) O potrebi provođenja mjera iz članka 23. ovoga Pravilnika ravnatelj ili radnik iz članka 5. stavka 1. ovoga Pravilnika dužni su se savjetovati sa stručnjacima o izradi procjene ugroženosti od požara i eksplozija.

(2) U slučajevima privremeno povećanog požarnog rizika, prema ocjeni stručnjaka iz stavka 1. ovoga članka, provest će se potrebne mjere zaštite od požara.

**XIII. KRETANJE I PONAŠANJE U ŠKOLSKIM PROSTORIJAMA U SVEZI S OPASNOSTI OD POŽARA I EKSPLOZIJA**

**Članak 25.**

(1) U Školi na vidljivom mjestu u blizini ulaza moraju biti istaknute upute za postupanje u slučaju požara i plan škole s označenim:

- stubištem i izlaznim putevima

- mjestima na kojima su smješteni vatrogasni aparati

- mjestom na kojem je smještena glavna sklopka za napajanje školskog prostora električnom energijom

- mjestom glavnog zatvarača za brzo zatvaranje dovoda plina

- mjestom glavnog ventila za zatvaranje i otvaranje vode

- instalacijama i prostorijama povećanog rizika za nastanak požara.

(2) Svi izlazni putevi i vrata na izlaznim putevima moraju biti označeni odgovarajućim oznakama.

(3) Kod ulaza na kat mora biti istaknut pojednostavljeni plan kata.

(4) Upute iz stavka 1. ovoga članka moraju biti napisane na hrvatskom jeziku.

**Članak 26.**

Radnicima Škole u svakom trenutku trebaju biti dostupne prostorije u kojima se nalaze:

- glavna sklopka napajanja električnom energijom

- uređaji za upravljanje stabilnim sustavima za gašenje požara.

**XIV. USTROJSTVO MOTRENJA, JAVLJANJA I UZBUNJIVANJA O OPASNOSTIMA OD POŽARA**

**Članak 27.**

Motrenje, javljanje i uzbunjivanje o opasnostima od požara ustrojava se u Školi u skladu s planovima zaštite od požara i odlukama tijela jedinica lokalne i područne (regionalne) samouprave.

**XV. MJERE ZABRANE I OGRANIČENJA IZ ZAŠTITE OD POŽARA TE PROSTORIJE I PROSTORI NA KOJE SE ONE ODNOSE**

**Članak 28.**

(1) Mjesta odnosno prostorije u Školi gdje postoji vjerojatnost nastajanja i širenja požara, trebaju biti posebno označene.

(2) Vatrogasni pristup Školi mora u svakom trenutku biti slobodan.

**Članak 29.**

Za primjenu odredaba iz članka 28. ovoga Pravilnika ovlašteni su i odgovorni ravnatelj i radnik iz članka 5. stavka 1. ovoga Pravilnika.

**XVI. POSTUPANJE RADNIKA U SLUČAJU NASTANKA POŽARA**

**Članak 30.**

(1) Svaki radnik koji zamijeti neposrednu opasnost od nastanka požara ili požar, dužan je u skladu s psihofizičkim sposobnostima pristupiti otklanjanju opasnosti, odnosno gašenju požara, vodeći pri tome računa da ne dovede u opasnost sebe ili druge osobe.

(2) Ako radnik iz stavka 1. ovoga članka ne uspije otkloniti opasnost odnosno ugasiti požar, dužan je obavijestiti Centar 112, najbližu vatrogasnu postrojbu, odnosno postupiti prema planu zaštite od požara.

**Članak 31.**

Nakon završenog gašenja požara ravnatelj u dogovoru sa zapovjednikom vatrogasne postrojbe koja je gasila požar, treba na mjestu požara:

1. osigurati dežurstvo do jutra ako je požar gašen noću

2. osigurati dežurstvo, koje će trajati zavisno od procjene mogućnosti ponovnog izbijanja požara.

**Članak 32.**

Uporabljena oprema i sredstva u gašenju požara trebaju se što prije nakon završetka gašenja požara dovesti u potpuno ispravno stanje.

**Članak 33.**

Ravnatelj Škole dužan je o provedenim istražnim radnjama u svezi s nastankom požara u Školi izvijestiti Školski odbor i Osnivača.

**XVII. EVIDENCIJA**

**Članak 34.**

(1)U Školi se vodi evidencija:

- o osposobljavanju radnika prema programima osposobljavanja pučanstva za provedbu preventivnih mjera zaštite od požara, gašenja početnih požara i spašavanja ljudi i imovine ugroženih požarom

- o požarima u Školi i razlozima njihova nastanka

- o analizi događaja koji mogu dovesti do požara te poduzimanju mjera potrebnih da do takvih događaja više ne dođe

- o ispunjenju obveza iz članaka 10., 11., 12., 13. i 14. ovoga Pravilnika.

(2) Za pravilno vođenje evidencije iz stavka 1. ovoga članka odgovoran je ravnatelj.

**XVIII. PRIJELAZNE I ZAVRŠNE ODREDBE**

**Članak 35.**

Ovaj Pravilnik stupa na snagu danom objave na oglasnoj ploči Škole.

KLASA: 003-05/17-01/05

URBROJ: 2198-1-21-17-01

Predsjednik Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_

Emir Agić, prof

Ovaj Pravilnik o radu objavljen je na oglasnoj ploči dana 4.prosinca 2017. godine.

Ravnateljica:

\_\_\_\_\_\_\_\_\_\_\_\_\_\_\_\_\_\_\_\_

Jasmina Matešić, prof.